जैसे हेलेन सिक्सू भी कहती है कि स्त्री का लिखना प्रतिरोध है उसका। लिखना उसके लिए अपनी देह की ओर लौटना है क्योकि दरसल प्रतिबंधित देह का मतलब है, प्रतिबंधित सोच और प्रतिबंधित लेखनी। इस तरह लिखना स्त्री का, दमन की उस संरचना से खुद को फाड़ कर अलग कर लेना है जहाँ उसके लिए जो जगह नियत है वह 'अपराध-बोधों' से भरी हुई है। यह वजूद चिंदी-चिंदी हो जाना और पूरी दुनिया में बिखर जाना, किसी झाड़ी में अटक जाना अपनी तय की गई 'औरत की जगह' से मुक्त होना, व्याप्त हो जाना है।